《水月舫为奚川钱竹深赋》
明代·汤胤勣

太一真人莲一瓣，飘飘万里来天汉。
移入江南锦绣窠，兰桡桂桨空凌乱。
长鲸对舞碧纱窗，缺兔潜窥紫丝幔。
黍瓮浮香香可，蒲帆扬彩风堪唤。
老兴闲摅曲数讴，幽情缓发琴三叹。
古迹多因潮洗平，远山忽被云遮断。
曩时螃蟹落钱昆，今日鲈鱼到张翰。
莫令惠子识逍遥，且拉卢生游汗漫。
冰壶影里塞鸿飞，海镜光中沙鸟散。
好天良夜属君多，大壑深溪留我半。
乾坤正乏济川材，忍教独系黄芦岸。

作者简介：汤胤勣，字公让，明开国重臣汤和曾孙，为诸生，工诗，负才使气。巡抚尚书周忱使作启事，即席具数万言。忱荐之朝。少保于谦召询古今将略及兵事，胤勣应对如响。累授锦衣千户。偕中书舍人赵荣通问英宗于沙漠，脱脱不花问中朝事，慷慨酬答不少屈。